text: Million-dyre huller i vejene
  21 marts 2010 kl. 09.07
  Der venter kommunerne en kæmpe-regning, når vinterskaderne på vejene skal repareres - alene i Haderslev Kommune gøres skaderne op til mellem 20 og 40 millioner kroner. 
  I forvejen har kommunerne et kæmpe efterslæb på vedligeholdelsen af vejnettet - efterslæbet opgøres på landsplan til omkring 20 milliarder kroner.
  Nu kommer skaderne i forbindele med den lange vinter oveni - og det har fået Haderslevs borgmester Jens Chr. Gjesing til at bede regeringen om hjælp.
  Kommunen ber' nu indenrigsministeren om lov til at låne ekstra penge til at lappe huller for. 
  Vejene er typisk taberne, når de kommunale budgetter skal på plads - og forbruget af asfalt i 2009 var faktisk det laveste i næsten 50 år, oplyser Jesper Arkil, der er formand for Dansk Byggeris Vejbygningssektion.
  - Når valget står mellem kold asfalt og varme hænder, så er resultatet givet på forhånd, siger Jesper Arkil.
  Asfaltbranchen vurderer at vinterens skader vil koste kommunerne mindst en milliard kroner.
  